**Detalierea și plafoanele maxime ale categoriilor și sub-categoriilor de cheltuieli eligibile**

Categoriile și sub-categoriile de cheltuieli eligibile aplicabile în cadrul acestui apel de proiecte depus în MySMIS sunt:

* **Categoria 6 - Cheltuieli cu achiziţia de mijloace de transport**
* **Sub-categoria 14 - Cheltuieli cu achiziţia de mijloace de transport indispensabile pentru atingerea obiectivului operaţiunii**

Ȋn această sub-categorie sunt incluse cheltuieli pentru achiziționarea următoarelor categorii de mijloace de transport în comun: tramvaie, troleibuze, precum și autobuze de următoarele tipuri:

* Autobuze alimentate cu gaz natural comprimat (CNG);
* Autobuze alimentate cu gaz natural lichefiat (LNG);
* Autobuze alimentate cu esteri metilici ai acizilor grași (FAME)
* Autobuze alimentate cu ulei vegetal hidrotratat (HVO);
* Autobuze alimentate cu bioetanol;
* Autobuze electrice;
* Autobuze hibride de tip diesel/electric;
* Autobuze hibride cu celule de combustibil pe bază de hidrogen/electricitate.
* **Sub-categoria Cheltuieli cu serviciile de modernizare a tramvaielor**

Ȋn această sub-categorie sunt incluse cheltuieli pentru achiziționarea serviciilor de modernizare a tramvaielor.

* **Categoria 7 - Cheltuieli cu auditul achiziționat de beneficiar pentru proiect**
* **Sub-categoria 15 - Cheltuieli cu auditul achiziționat de beneficiar pentru proiect**

Ȋn această sub-categorie sunt incluse cheltuieli pentru următoarele servicii de audit financiar extern:

**a) Cheltuielile cu activitatea de audit financiar extern pentru auditatea cheltuielilor din cererile de rambursare**

În cazul în care, beneficiarii optează pentru încheierea unor contracte de audit financiar pentru auditatea cheltuielilor din cererile de rambursare, se vor avea în vedere specificațiile pentru auditatea cheltuielilor menționate în Modelul\_L la Anexa 4.1.1.

Aceste cheltuieli sunt eligibile în limita de maximum 5.000 lei/ trimestrial, aferente activităţilor ce pot fi auditate în trimestrul respectiv.

**b) Cheltuielile cu activitatea de audit financiar extern pentru auditatea cheltuielilor aferente compensaţiei pentru obligaţia de serviciu public de transport de călători**

Ȋncepând cu primul an după depunerea contractului de servicii publice conform cu Regulamentul (CE) nr. 1370/2007 și în situația în care se plătește compensație, situaţiile financiare ale solicitantului/ADI având ca obiect de activitate serviciul de transport public zonal de călători şi ale operatorului de transport public de călători vor fi auditate de către un auditor financiar independent în ceea ce privește conformitatea mecanismului de calculare a compensaţiei aferente obligaţiei de serviciu public de transport de călători cu prevederile regulamentului menționat. Raportul de audit se va depune anual de către beneficiar pe perioada de implementare (de după depunerea contractul de delegare a gestiunii conform Regulamentului (CE) nr. 1370/2007) și durabilitate a contractului de finanțare aferent proiectului (a se vedea şi secţiunea 6.7 din ghid), iar cheltuielile aferente sunt eligibile în limita a maximum 20.000 lei/anual pe perioada de implementare a proiectului. Specificațiile orientative pentru auditatea compensaţiei aferente obligaţiei de serviciu public de transport de călători se regăsesc în Modelul\_M la Anexa 4.1.1.

* **Categoria 8 - Cheltuieli de informare, comunicare și publicitate**
* **Sub-categoria 17 - Cheltuieli de informare și publicitate pentru proiect, care rezultă din obligațiile beneficiarului**

Ȋn această sub-categorie sunt incluse cheltuieli cu activitățile obligatorii de informare și publicitate aferente proiectului, eligibile în conformitate cu prevederile contractului de finanţare, în limita a maximum 15.000 lei/proiect.

* **Sub-categoria 18 - Cheltuieli de promovare a obiectivului de investiţie/produsului/serviciului finanţat** **beneficiarului**

Ȋn această sub-categorie sunt incluse cheltuieli aferente materialelor (afișe, bannere, spot audio și video) de promovare a activităților proiectului și de conştientizare a populaţiei cu privire la avantajele/beneficiile utilizării serviciului de transportul public local de călători şi/sau a modurilor nemotorizate de transport, în funcție de activitățile proiectului, în limita a maximum 15.000 lei/proiect.

* **Categoria 12 - Cheltuieli pentru obținerea și amenajarea terenului**
* **Sub-categoria 34 – Cheltuieli pentru achiziţia terenului cu sau fără construcţii**

Ȋn această sub-categorie sunt incluse cheltuielile efectuate pentru cumpărarea de terenuri/exproprieri în limita a 10% din valoarea totală eligibilă a proiectului, în conformitate cu Hotărârea Guvernului nr. 399/2015.

Valoarea terenurilor achiziţionate, se va stabili pe baza evaluării efectuate de un expert ANEVAR (conform legislaţiei în vigoare: Hotărârea nr. 353/2012 *pentru aprobarea Regulamentului de organizare şi funcţionare a Uniunii Naţionale a Evaluatorilor Autorizaţi din România* şi Ordonanţa nr. 24/2011 *privind unele măsuri în domeniul evaluării bunurilor*).

* **Sub-categoria 38 - Cheltuieli pentru amenajarea terenului**

Ȋn această sub-categorie sunt incluse cheltuielile efectuate la începutul lucrărilor pentru pregătirea amplasamentului şi care constau în demolări, demontări, dezafectări, defrişări, evacuări materiale rezultate, devieri/relocări de reţele de utilităţi din amplasament, sistematizări pe verticală, drenaje, epuizmente (exclusiv cele aferente realizării lucrărilor pentru investiţia de bază), cheltuieli pentru colectare, sortare şi transport la depozitele autorizate al deşeurilor rezultate, ziduri de sprijin.

* **Sub-categoria 39 - Cheltuieli cu amenajări pentru protecția mediului şi aducerea la starea iniţială**

Ȋn această sub-categorie sunt incluse cheltuieli efectuate pentru lucrări şi acţiuni de protecţia mediului şi aducerea la starea iniţială, inclusiv pentru refacerea cadrului natural după terminarea lucrărilor, precum reamenajarea spaţiilor verzi.

* **Categoria 13 - Cheltuieli pentru asigurarea utilităţilor necesare obiectivului**
* **Sub-categoria 40 - Cheltuieli pentru asigurarea utilităţilor necesare obiectivului**

Ȋn această sub-categorie sunt incluse cheltuieli aferente asigurării cu utilităţile necesare funcţionării obiectivului de investiţie precum: alimentare cu apă, canalizare, alimentare cu gaze naturale, agent termic, energie electrică, telecomunicaţii, care se execută pe amplasamentul obiectivului de investiţie delimitat din punct de vedere juridic, ca aparţinând obiectivului de investiţie, precum şi cheltuielile aferente racordării la reţelele de utilităţi.

* **Categoria 14 - Cheltuieli pentru proiectare și asistență tehnică**

Ȋn cazul proiectelor ce cuprind doar lucrări de construcții, cheltuielile cumulate pentru proiectare şi asistenţă tehnică constituite din sub-categoriile 42, 43, 44, 45 și 46 sunt eligibile în **limita maximă de 10%** din valoarea cheltuielilor eligibile finanţate în cadrul Categoriei 15 - Cheltuieli pentru investiția de bază.

Ȋn cazul proiectelor ce vizează doar achiziționarea de echipamente și/sau mijloace de transport sau modernizarea tramvaielor, cheltuielile cumulate pentru proiectare şi asistenţă tehnică constituite din sub-categoriile 42, 43, 44, 45 și 46 sunt eligibile în **limita maximă de 5%** din valoarea cheltuielilor eligibile finanţate în cadrul Categoriei 6 - Cheltuieli cu achiziţia de mijloace de transport.

În cazul unui proiect ce cuprinde atât lucrări de construcții, cât și achiziționarea de echipamente și/sau mijloace de transport sau servicii de modernizare a tramvaielor, cheltuielile cumulate pentru proiectare şi asistenţă tehnică constituite din sub-categoriile 42, 43, 44, 45 și 46 sunt eligibile în limita **maximă de 7%** din valoarea cheltuielilor eligibile cumulate finanţate în cadrul Categoriei 6 - Cheltuieli cu achiziţia de mijloace de transport și Categoriei 15 - Cheltuieli pentru investiția de bază.

* **Sub-categoria 42 - Studii de teren**

Sunt cuprinse cheltuielile pentru studii geotehnice, geologice, hidrologice, hidrogeotehnice, fotogrammetrice, topografice, de stabilitate etc. ale terenului pe care se amplasează obiectivul de investiţie.

* **Sub-categoria 43 - Cheltuieli pentru obținere avize, acorduri, autorizații**

Sunt incluse cheltuielile pentru:

1. obţinerea/prelungirea valabilităţii certificatului de urbanism;
2. obţinerea/prelungirea valabilităţii autorizaţiei de construire/desfiinţare;
3. obţinerea avizelor şi acordurilor pentru racorduri şi branşamente la reţele publice de apă, canalizare, gaze, termoficare, energie electrică, telefonie etc.;
4. întocmirea documentaţiei, obţinerea numărului cadastral provizoriu şi înregistrarea terenului în cartea funciară
5. obţinerea acordului de mediu;
6. alte avize, acorduri şi autorizaţii.
* **Sub-categoria 44 - Proiectare și inginerie**

Sunt incluse cheltuielile pentru elaborarea tuturor fazelor de proiectare (studiu de fezabilitate/studiu de oportunitate/documentaţie de avizare a lucrărilor de intervenţie, proiect tehnic şi detalii de execuţie), pentru plata verificării tehnice a proiectării, precum şi pentru elaborarea documentaţiilor necesare obţinerii acordurilor, avizelor şi autorizaţiilor aferente obiectivului de investiţie (documentaţii ce stau la baza emiterii avizelor şi acordurilor impuse prin certificatul de urbanism, documentaţii urbanistice, studii de impact, studii/expertize de amplasament, etc).

* **Sub-categoria 45 - Cheltuieli pentru consultanță**

Sunt incluse cheltuielile efectuate, după caz, pentru:

1. plata serviciilor de consultanţă la elaborarea cererii de finanţare şi a tuturor studiilor necesare întocmirii acesteia - studii de trafic/circulaţie, studii de calculare a emisiilor de echivalent CO2 din transportul rutier urban etc.;
2. plata serviciilor de consultanţă în domeniul managementului proiectului;
3. serviciile de consultanţă/asistenţă juridică în scopul elaborării documentaţiei de atribuire şi/sau aplicării procedurilor de atribuire a contractelor de achiziţie publică, dacă este cazul;
4. plata serviciilor de evaluare, efectuate de un expert ANEVAR, în vederea stabilirii valorii terenurilor achiziționate.
* **Sub-categoria 46 - Cheltuieli pentru asistență tehnică**

Sunt incluse cheltuielile efectuate, după caz, pentru:

1. asistenţă tehnică din partea proiectantului pe perioada de execuţie a lucrărilor (în cazul în care aceasta nu intră în tarifarea proiectului);
2. plata diriginţilor de şantier, desemnaţi de autoritatea contractantă, autorizaţi conform prevederilor legale pentru verificarea execuţiei lucrărilor de construcţii şi instalaţii.
* **Categoria - Cheltuieli pentru consultanță în elaborarea Planului de Mobilitate Urbană Durabilă**
* **Sub-categoria – Cheltuieli pentru consultanță în elaborarea Planului de Mobilitate Urbană Durabilă**

Sunt incluse cheltuielile efectuate pentru elaborarea/actualizarea Planului de Mobilitate Urbană Durabilă, în limita produsului obţinut prin înmulțirea numărul populaţiei municipiului/parteneriatului (recensământ 2011) şi valoarea de 1,50 euro/persoană. Cursul valutar la care se va calcula valoarea obținută în lei este cursul inforeuro din luna depunerii Cererii de Finanțare.

Sunt incluse cheltuielile efectuate pentru elaborarea Planului de Mobilitate Urbană Durabilă.

Cheltuielile aferente elaborării P.M.U.D. vor fi incluse în bugetul unui (singur) proiect depus în cadrul P.I. 4e, O.S. 4.1. În cazul în care proiectul iniţial nu va fi finanţat, aceste cheltuieli pot fi incluse în bugetul altui proiect depus în cadrul P.I 4e, O.S. 4.1.

În cazul P.M.U.D. elaborat la nivel de zona periurbană sau metropolitană, se va include în bugetul proiectului doar suma cu care respectivul solicitant de finanţare (inclusiv parteneriatul) a contribuit la elaborarea acestui document strategic.

* **Categoria 15 - Cheltuieli pentru investiția de bază**
* **Sub-categoria 53 - Cheltuieli pentru construcții și instalații**

Sunt cuprinse cheltuielile efectuate pentru execuţia lucrărilor de construcţii şi instalaţii aferente tuturor obiectelor cuprinse în obiectivele de investiţie ale proiectului, conform cu descrierea activităţilor eligibile şi a condiţiilor privind complementaritatea acestora din ghidul specific, astfel:

* Modernizarea/reabilitarea/extinderea căii de rulare a tramvaielor (cu toate elementele componente necesare funcționării acesteia: infrastructură, suprastructură, aparate de cale, linii de depouri, rețea fir, substații de redresare etc.);
* Modernizarea/reabilitarea/extinderea rețelei de troleibuz (cu toate elementele componente necesare funcționarii acesteia: linii de contact, stâlpi, trolee etc.);
* Construirea/modernizarea/extinderea stațiilor de alimentare a autobuzelor alimentate electric;
* Construirea/modernizarea/reabilitarea clădirilor depoului, inclusiv clădirile cu funcție administrativă;
* Construirea/reabilitarea/modernizarea spațiilor de garare/parcare a mijloacelor de transport din incinta depoului, inclusiv parcări, macaze, rețea de contact pentru troleibuz/tramvai etc;
* Crearea/instalare de stații de alimentare pentru autobuze;
* Achiziționarea/montajul de mașini-unelte și echipamente de diagnostic pentru atelierele interne de reparații;
* Crearea/modernizarea/reabilitarea instalațiilor automatizate de spălat vehicule de transport public;
* Construirea/modernizarea stațiilor de transport public urban (local/zonal) de călători - tramvai, troleibuz, autobuz urban, cu următoarele componente/facilități (lista nu este exhaustivă): adăposturi/săli de așteptare pentru călători, mobilier, puncte de vânzare bilete/carduri, automate de bilete/carduri, sisteme de informare, sisteme de supraveghere video, facilități pentru persoanele cu dizabilități, semnalistică, platforme de îmbarcare/debarcare călători etc;
* Crearea/extinderea/modernizarea sistemelor de „e-ticketing”, cu următoarele componente (fără ca lista să fie exhaustivă): puncte de vânzare carduri, echipamente specifice instalate în mijloacele de transport și în stații (dispozitive de validare carduri, unități GPS, computere de bord, modemuri, routere etc.), dispozitive mobile de verificare a cardurilor, sisteme centrale informatice (atât componente hardware, cât și software) instalate în dispecerate etc;
* Crearea de aplicaţii software, pentru achiziţionarea electronică a biletelor de transport public local/zonal;
* Construirea/modernizarea/extinderea traseelor exclusive pentru mijloacele de transport public local/zonal de călători (tramvai, troleibuz și autobuz expres), respectiv construirea/ modernizarea/extinderea infrastructurii rutiere aferente culoarului traseului, separarea fizică a traseului de restul traficului rutier prin sisteme specifice, şi dacă este cazul, construirea/modernizarea/extinderea unor pasaje/poduri doar pentru construirea/extinderea/ modernizarea traseelor dedicate ale sistemului de transport public cu tramvaiul, în principal, şi, doar opţional, pentru construirea/modernizarea/extinderea traseelor pietonale și/sau de bicicliști;
* Modernizarea/reabilitarea/reamenajarea infrastructurii rutiere cu construirea şi modernizarea de coridoare separate dedicate transportului public local de călători (aşadar, doar pe străzile pe care se construiesc coridoare separate dedicate transportului public local), inclusiv a căilor de circulație aferente podurilor/pasajelor, ce sunt parte a respectivei străzi/infrastructuri rutiere;
* Construirea/modernizarea/amplasarea de elemente pentru îmbunătățirea siguranței rutiere, de ex. amplasare de semnalistică verticală și orizontală, limitatoare de viteză, modernizarea trecerilor de pietoni, creare de facilități pentru persoane cu mobilitate redusă, pentru nevăzatori sau hipoacuzici etc *(pentru activitatea 10, categoria A din ghidul specific)*;
* Achiziționarea și instalarea punctelor de reîncărcare a autovehiculelor electrice și electrice hibride de tip punct de reîncărcare cu putere normală și de tip punct de reîncărcare cu putere înaltă, definite în *Directiva 2014/94/UE,* conform secţiunii 4.3.1,categoria de activităţi B, punctul 1;
* Construirea/modernizarea/extinderea pistelor/traseelor pentru bicicliști, inclusiv construirea/modernizarea/extinderea de poduri/pasaje/pasarele pentru bicicliști (sau atât pentru bicicliști, cât și pentru pietoni), fără componenta de trafic rutier, dar doar ca parte a unui traseu pentru bicicliști (nu ca investiție separată);
* Achiziționarea și instalarea de rastele și a camerelor de supraveghere video pentru parcarea bicicletelor (doar dacă solicitantul deține un sistem funcțional de supraveghere video care poate fi extins);
* Crearea/modernizarea/extinderea sistemelor de închiriere de biciclete, ce vizează achiziționare și instalarea, după caz, a următoare facilități, fără ca lista sa fie exhaustivă: stații/chioșcuri de închiriere biciclete, biciclete, dotări dispecerat de tip hardware și software, rastele pentru biciclete;
* Construirea/ modernizarea/extinderea de zone exclusiv pietonale;
* Construirea/modernizarea/extinderea de zone cu caracter prioritar pietonal (semi-pietonal);
* Construirea/modernizarea/extinderea unor trasee pietonale, inclusiv a trotuarelor;
* Construirea/modernizarea/extinderea de poduri/pasaje/pasarele pietonale (sau pentru biciclete și pietoni), fără componenta de trafic rutier, doar dacă sunt parte a unui traseu/zone exclusiv pietonale (nu ca investiție separată);
* Instalarea de sisteme de reducere/interzicere a circulației autoturismelor în zonele centrale (semi-) pietonale / pietonale;
* Amplasarea de panouri de informare și/sau indicatoare de orientare pentru traseele pietonale;
* Amplasarea de mobilier urban;
* Modernizarea/extinderea sistemului de iluminat public care deservește pistele/traseele de bicicliști, precum și zonele/traseele pietonale și semi-pietonale;
* Crearea/modernizarea/extinderea sistemelor de management al traficului cu sub-sistemele: sisteme de monitorizare video CCTV, sisteme de semnalizare și semaforizare adaptivă și sincronizată, sisteme de localizare a vehiculelor de transport public urban și de managementul flotei, sisteme de informare în timp real a pasagerilor, amplasarea de senzori de detectare a vehiculelor, dotarea centrului de comandă pentru managementul traficului, cu componente specifice software și hardware, alte sisteme de informare (sisteme de mesaje variabile);
* Crearea de aplicaţii software pentru informarea în timp real a utilizatorilor asupra programului mijloacelor de transport în comun;
* Realizarea de înierbări și plantarea de aliniamente de arbori şi arbuşti în corpul drumurilor, în zonele pietonale şi semi-pietonale, în lungul pistelor de biciclete, traseelor pietonale, parcărilor de tip „park and ride”;
* Construirea parcărilor de tip „park and ride” – „parchează și călătorește cu transportul în comun/moduri nemotorizate de transport”, precum și realizarea tuturor investițiilor asociate acesteia (construirea sistemului de iluminat, cabină de pază, supraveghere video etc.);
* Probe tehnologice şi teste;
* Sub-categoria – Cheltuieli pentru infrastructura rutieră, poduri, pasaje destinate prioritar transportului public urban de călători

(Doar pentru sub-activităţile de mai jos ale activităţii 11. *Construirea/modernizarea/reabilitarea părții carosabile a infrastructurii rutiere utilizate prioritar de transportul public de călători* şi ale activităţii 12. *Construirea/modernizarea/reabilitarea podurilor şi pasajelor supra şi subterane utilizate prioritar de transportul public de călători);*

* **Construirea/modernizarea/amplasarea de elemente pentru îmbunătățirea siguranței rutiere** (amplasare de semnalistică verticală și orizontală, limitatoare de viteză, modernizarea trecerilor de pietoni, creare de facilități pentru persoane cu mobilitate redusă, pentru nevăzatori sau hipoacuzici etc);
* **Construirea/modernizarea/reabilitarea infrastructurii rutiere**, respectiv a părţii carosabile utilizate în comun de autoturismele proprietate personală ale populaţiei şi de mijloacele de transport public local de călători;
* **Construirea/modernizarea/reabilitarea podurilor şi pasajelor supra şi subterane** utilizate prioritar de transportul public de călători;

Cheltuielile eligibile cumulate incluse în această sub-categorie pot reprezenta doar echivalentul unui procent de maximum 30% din valoarea eligibilă totală a proiectului.

* **Sub-categoria 54 - cheltuieli cu dotările (utilaje, echipamente cu și fără montaj, dotări)**

Sunt incluse cheltuielile efectuate pentru utilaje, echipamente tehnologice şi funcţionale, cu şi fără montaj, dotări, precum:

1. Cheltuielile pentru achiziţionarea utilajelor şi echipamentelor tehnologice, precum şi a celor incluse în instalaţiile funcţionale, inclusiv cheltuielile aferente montajului utilajelor tehnologice şi al utilajelor incluse în instalaţiile funcţionale, inclusiv reţelele aferente necesare funcţionării acestora;
2. Cheltuielile pentru achiziţionarea utilajelor şi echipamentelor care nu necesită montaj, precum şi a echipamentelor şi a echipamentelor de transport tehnologic;
3. Cheltuieli pentru dotările cu mobilier urban (bănci, coșuri de gunoi, suporturi biciclete, etc);
4. Cheltuieli pentru semnalistică rutieră, după caz;
5. Cheltuieli pentru dispozitive mobile (de ex. dispozitive de verificare a cardurilor de călătorie);
6. Cheltuieli efectuate pentru alte dotări de specialitate şi echipamente specifice pentru lucrările efectuate/mijloacele de transport, necesare implementarii activităţilor eligibile și atingerii obiectivului proiectului.
* **Sub-categoria 55 - cheltuieli cu active necorporale**

Sunt incluse cheltuieli aferente activelor necorporale necesare proiectului, respectiv a softurilor specializate necesare sistemelor de management al traficului și a altor sisteme inteligente de transport.

* **Categoria 16 - Cheltuieli cu organizarea de șantier**
* **Sub-categoria 57 - Cheltuieli pentru lucrări de construcții și instalații aferente organizării de șantier**

Sunt incluse cheltuielile aferente construirii provizorii sau amenajării la construcţii existente pentru vestiare pentru muncitori, grupuri sanitare, rampe de spălare auto, depozite pentru materiale, reţele electrice de iluminat şi forţă, căi de acces, branşamente/racorduri la utilităţi, împrejmuiri, panouri de prezentare, pichete de incendiu.

Sunt eligibile, de asemenea, cheltuielile de desfiinţare a organizării de şantier, inclusiv cheltuielile necesare readucerii terenurilor ocupate la starea lor iniţială, la terminarea execuţiei lucrărilor de investiţii.

* **Sub-categoria 58 - Cheltuieli conexe organizării de șantie**

Sunt incluse cheltuielile pentru: obţinerea autorizaţiei de construire/desfiinţare aferente lucrărilor de organizare de şantier, taxe de amplasament, închirieri semne de circulaţie, contractele de asistenţă cu poliţia rutieră, contract temporar cu furnizorul de energie electrică, cu furnizorul de apă, cu unităţi de salubrizare, taxe depozit ecologic; costul energiei electrice şi al apei consumate în incinta organizării de şantier pe durata de execuţie a lucrărilor; taxe locale; paza şantierului; închirieri de vestiare/barăci/containere/grupuri sanitare, chirii pentru ocuparea temporară a domeniului public.

* **Categoria 17 - Cheltuieli pentru comisioane, cote, taxe, costul creditului**
* **Sub-categoria 59 - Cheltuieli pentru comisioane, cote, taxe, costul creditului**

Sunt incluse cheltuielile pentru: cota aferentă Inspectoratului de Stat în Construcţii pentru controlul calităţii lucrărilor de construcţii, cota aferentă Inspectoratului de Stat în Construcţii pentru controlul statului în amenajarea teritoriului, urbanism şi pentru autorizarea lucrărilor de construcţii, cota aferentă Casei Sociale a Constructorilor, taxe pentru acorduri, avize şi autorizaţia de construire/desfiinţare.

* **Categoria 18 - Cheltuieli diverse și neprevăzute**
* **Sub-categoria 60 - Cheltuieli diverse și neprevăzute**

Cheltuieli diverse și neprevăzute sunt considerate eligibile dacă sunt detaliate corespunzător prin documente justificative şi doar în limita a 10% din valoarea eligibilă cumulativă a cheltuielilor cuprinse la sub-categoriile 38, 39 și la categoriile 13 și 15 din bugetul proiectului.

Cheltuielile diverse şi neprevăzute vor fi folosite în conformitate cu legislaţia în domeniul achiziţiilor publice ce face referire la modificările contractuale apărute în timpul execuţiei.